26 batlotlegi. Pharologano e kgolo ya mofuta o, ke boatlhamo jwa yona jo bo bonnyanenyane jwa dikgang tse go buiwang ka ga tsona. Ka jalo, go ka twe kgankhutshwe e, ke kanedi ya tlhatlagano ya ditiragalo tse di rileng. Kgankhutshwe e e buang ka ga batho balelapa ba e leng, balwantshiwa ke, 'O nkutlwe', Mmualebe (1982), ya ga Malope ka gonne mo go yona Tholo le Kedisaletse ba lwantshiwa ke batsadi gore Tholo a ye seantlo sa ga mogolole yo o tlhokafetseng, fela boobabedi ba kgatlhanong le kakanyo e. Ba fetsa ba lwantshiwa ke batho ba bagolo. Mo kgankhutshweng ya 'Mafaratlhatlha a botshelo' le 'Sego sa metsi', Mafaratlhatlha (1987), ya ga Chikane, le gona go na le baanelwabagolo ba basadi ba e leng, batho balelapa, mme ba lwantshiwa ke baanelwa ba bangwe balelapa. Kgankhutshwe ya saekholoji Fa a tswela pele, Groenewald (1993: 44-47) a re kgopolo e ya saekholoji e dirisiwa ke mokwalakhutshwe fa a batla go tlhalosa ka fa moanelwa a akanyang le go huduega mo moweng ka teng. Se segolo ke gore saekholoji ga e a lebana le go tlhalosa moanelwa yo o tsenwang fela, mme e tlhalosa maikutlo, kgopolo le khuduego ya moanelwa yo o sa ntseng a tlhaloganya dikgang ka nepagalo le ka tlwaelo. Ka jalo, go dumelwa gore saekholoji ga e a golagana le ditsenwa fela, mme e ka dirisiwa gape ke mokwalakhutshwe fa a batla go tlhalosa semelo sa moanelwa kana baanelwa. Ka mafoko a mangwe, saekholoji jaaka thekeniki e ka lemogiwa ka go nna le dibopego tse di farologaneng go tshwana le fa motho a palelwa ke go araba dipotso tse a di bodiwang gore go tle go boniwe boammaaruri. Dipotso tse di tla bong di bodiwa mo, di tlhagisa maikutlo, kgopolo le khuduego ya motho yo o di botsang, ke gore ke tsa kgakgamalo. Mo kgankhutshweng ya 'Lerato le e seng lona', Mpolelele dilo (1972), ya ga Magoleng le Ntsime, mokwalakhutshwe o tlhalosa semelo sa moanelwamogolo Mmina ka dikgang tsa lerato tse di mo palelang go di araba morago ga go gobala ga gagwe. 71